Биболэт шIошIхъуныгъэ ин иI, ащ цIыфхэр зылъещэх, ахэмк1э пкъэу мэхъу. Апэрэ нэрылъэгъу 1эпы1эгъур зэритыгъэр Амдэхъан ары. Нэфсэтк1э ар щы1эк1ак1эм инасып гъогу къэзгъэнэфрэ гъозэ инэу щыт. Мыхьамэт зэхъуапсэу, лъытэныгъэ зыфишIэу зылъыкIорэр Биболэт ары. Аущтэу зыкIэхъурэр герой шъхьаIэу Биболэт лъэшэу, цыхьэ фэпшIын плъэкIынэу, узлъызыщэрэ цIыфэу щытышъ ары. Ащ Iофыгъо шъхьаIэу зэрифэрэр – илъэпкъ нахь насыпышIо зэришIыщтыр, гъогу тэрэз зэрэтырищэщтыр ары. ТхакIом пшIошI ыгъэхъоу къегъэлъагъо герой шъхьаIым иIоф зэрэзафэр, шIум цIыфхэр ащ зэрэфищэрэр. Жъымрэ кIэмрэ зыщызэхэкIрэм цIыфыкIабэ къэтэджы щыIэкIакIэм пае апсэ агъэIылъыным фэхьазырхэу. Ахэмэ ащыщ ятIонэрэ героеу ДэгъотлIыкъо. ДэгъотлIыкъо зэфэнчъагъэхэм апэшIуекIоу, чылэдэсмэ ащыщэу шъхьэихыгъэу апэ къэгущыIагъ. Зэфэнчъагъ, тхьамыкIагъ, егъэзыгъэ щыIакI зыфэпIощтхэр ицIыкIугъом щегъэжьагъэу дэгъоу ышIагъ мыщ. Арышъ, зэкIакIо имыIэу щыIакIэр зэблихъунэу мэбанэ. ДэгъотлIыкъо къырыкIуагъэм къыушыхьатрэр – цIыфымрэ обществэмрэ зэрэзэпхыгъэр ары. Iэхъо кIэлэ цIыкIоу щытыгъэр джы щыIэкIакIэм фэбэнэрэ цIыфышхоу мэхъу. ДэгъотлIыкъо иеплъыкIэхэр бэмэ агу рихьырэп, ар ежьыми ешIэ, ау зэкIакIо имыIэу ышIошI хъугъэ Iофым фэкIо. А шIошIъхъуныгъэр ышIыным ыпэкIэ бэ ащ пэкIэкIыгъэр, щыIакIэм бэрэ зэридзэжьыгъ, ары пытагъэри къызхихыгъэр,зэкIэмыкIожьынэу цIыф къаигъэ хъугъэ. Итеплъэ ащ диштэу КIэращэм къеты: «...изекIуакIэ лIы пытэ зекIуакI, гу пытэ зэрэкIоцIылъыр узэреплъэу ошIэ. Нэбзыцы шIуцIэ кIыхьэмэ къахэплъэу ынэхэр чыжьэу, ашъхьапырыплъэу маплъэх: ыгу зэтыгъэу ежь ылъэгъурэ гупшысэ горэм лъэплъэ фэдэх. Ынэпцэ Iужъухэр ябгэу, зэдысэу, пстэуми лIыгъэкIэ апэныкъокъунэу ыгу щытынышъор тео» (I,91). ДэгъотлIыкъо къыкIугъэ щыIэныгъэ гъогур лъэпкъым къыкIугъэ гъогум ехьыщыр. Ар граждан заом апэ дзэ фыжьым хэхьэ, ау зэрадимыштэрэр зызэхишIэкIэ, Дзэ Плъыжьым хэхьажьы ыкIи адэзао. Чылэм къызегъэзэжьым хэпшIыкIынэу щытыгъ мы кIалэм зэхъокIыныгъабэхэр зэрэфэхъугъэхэр, нэмыкI цIыфэу зэрэхъугъэр. Дунаир зыфакIорэр ышIэу, ежьми гъогоу хихыгъэр гъэнэфагъэу, теубытэгъэ-пхъэшагъэр ынэмэ къакIэщы. А пхъэшагъэу ынэгу кIэлъыр зыплъэгъурэр апэрэ еплъыгъор ары, ау нахь гуфаплъэу улъыплъэмэ, гу зылъыптэрэр гукIэгъурэ гушхуагъэрэ зэрэхэлъыр ары. ДэгъотлIыкъу иныбджэгъухэр шIу дэдэ елъэгъух ыкIи афэшъыпкъ. Иныбджэгъу дэдэу Ахьмэд зэрэфыщытым ар къеушыхьаты. Ахьмэд бандитмэ заукIым инэу къехьылъэкIыгъ, ау ыIэ ридзыхыгъэп, пыим ыуж ыфи къыубытыгъ. Ар Дархокъо укIэкIожъым щтэ ымышIэу изакъоу пэгъокIы ыкIи гъэры ешIы.